**משה בְּרָוֶר** (Brawer; ‏2 בנובמבר 1919 – 28 בדצמבר 2020) היה חלוץ הקרטוגרפיה בישראל, פרופסור לגאוגרפיה באוניברסיטאות תל אביב ובר-אילן. חתן פרס ישראל לשנת תשס"ב.

חייו ופועלו
-----------

משה ברור בשנות ה-50
משה בְּרָוֶר נולד בווינה בשנת 1919 לשרה (סופי) לבית מאירסון ולאברהם יעקב ברור. עלה עם משפחתו לארץ ישראל ב-1920.

למד בבית הספר העממי "תחכמוני" בירושלים ובבית המדרש למורים "מזרחי". בילדותו לקח אותו אביו לסיורים הגאוגרפיים עם תלמידיו, וכבר בגיל 14 הטיל עליו לבצע הגהות במפות שהכין. הכיר מילדותו את ש"י עגנון, חבר קרוב של אביו, ואת חיים נחמן ביאליק.

ברור נרשם ללימודי גאוגרפיה באוניברסיטת וינה, אך בעקבות האנשלוס ב-1938 שינה את תוכניותיו ונסע ללונדון, שם למד במשך שנה גאוגרפיה וגאולוגיה בקינגס קולג'. במקביל, שלח כתבות מבריטניה לעיתון "הצופה", ביוזמת הרב מאיר בר-אילן, חברו של אביו, שייסד את העיתון באותה עת; מאוחר יותר נתמנה כחבר מערכת העיתון.

במהלך שהותו בחופשת קיץ בארץ ישראל ב-1939 פרצה מלחמת העולם השנייה. בעקבות זאת נשאר בארץ ולמד באוניברסיטה העברית גאולוגיה ומתמטיקה. לקראת סוף המלחמה נשלח ככתב צבאי לחזיתות שונות באירופה, היה אחד העיתונאים הראשונים שהגיעו למחנה ברגן-בלזן עם שחרורו והזדעזע ממה שראה וכן סיקר את משפטי נירנברג. בעקבות חוויות אלה יצא בשאלה[דרוש מקור].

בשנת 1945 הגיע לווינה ומצא שם אטלס שהכיר מאביו במהדורה מעודכנת. הוא תרגם אותו לעברית, מצא גופנים עבריים במנזר סמוך לווינה ושם גם הדפיס את התרגום[דרוש מקור]. תרגום זה נשלח לישראל בשנת 1950 והיה האטלס העברי הראשון בישראל. לנוכח ההצלחה, הסכימה הוצאת יבנה להוציא לאור אטלס מלא, והמהדורות הבאות בעריכתו של ברור הודפסו במרכז למיפוי ישראל החל משנת 1955.

ב-1946–1947 השלים תואר ראשון באוניברסיטת לונדון. בזמן לימודיו שם היה עיתונאי מטעם ה"פלסטיין פוסט" ועיתונים בריטיים אחרים.

חזר להילחם במלחמת העצמאות, סיקר את שיחות שביתת הנשק ברודוס, וכשהשתחרר ב-1949 חזר ללונדון והשלים תואר שני ב-1950. ב-1958 השלים את חובותיו לתואר דוקטור במדעים באוניברסיטת לונדון. בתקופה זו שימש ככתב קול ישראל בלונדון.

רוב חייו המקצועיים מילא תפקידים אקדמיים ועסק בכתיבה. לימד גאוגרפיה בסמינר בית ברל, באוניברסיטה העממית, באוניברסיטת תל אביב ובאוניברסיטת בר-אילן. ב-1966 הקים את החוג לגאוגרפיה באוניברסיטת תל אביב, וב-1969 הקים את החוג לגאוגרפיה באוניברסיטת בר-אילן. כיהן כדקאן הפקולטה למדעי הרוח באוניברסיטת תל אביב בשנים 1980–1983. בשנת 1989 פרש לגמלאות והמשיך לשמש כפרופסור אמריטוס בשתי האוניברסיטאות. במהלך השנים הרצה (בשבתונים ובסמסטרי קיץ) במוסדות אקדמיים שונים בעולם.

בין השנים 1939–1965 היה כתב וחבר מערכת עיתון "הצופה". מאוחר יותר היה חבר מערכת וכותב באנציקלופדיה העברית. מילא תפקידים שונים כחוקר ויועץ לממשלת ישראל, והיה נשיא האגודה הגאוגרפית הישראלית בשנים 1979–1981. משנת 2004 היה חבר ועדת השמות הממשלתית וראש הוועדה המדעית המייעצת שלה, ובשנים 2006–2014 כיהן כיו"ר הוועדה.

ברור נפטר ב-28 בדצמבר 2020, בגיל 101. הותיר אחריו את אשתו רנה לבית אריסון (אחותו של תד אריסון), שלוש בנות ובן, נכדים ונינים. העיתונאית חולדה ליברנומה היא אחותו של ברור.

נודע בציבור כעורכם של אטלסים בעברית, ובהם האטלס האוניברסיטאי, אטלס פיסי, מדיני וכלכלי, והאטלס האוניברסיטאי החדש, המשמש שנים רבות את תלמידי ישראל. בנוסף לעיסוקו בקרטוגרפיה, פרסם במהלך שנות עשייתו מאות מאמרים מקצועיים, וכתב וערך 19 ספרים. עסק במחקר גבולות מדינת ישראל על פי מסמכים וקביעתם בשטח, וחיבוריו בנושא תורגמו לערבית ואנגלית. כמו כן ביצע מחקר גאוגרפי מקיף על הכפרים הערביים בארץ ישראל.

מספריו
------

* אטלס המזרח התיכון: פיסי, כלכלי ומדיני עם סקירה גיאוגרפית, הוצאת יבנה, תשכ"ד (עם יהודה קרמון)
* אטלס אוניברסיטאי, המכון הגיאוגרפי הלצל, וינה, יבנה, 1973
* "הקו הירוק" – גבול הגדה המערבית, אוניברסיטת תל אביב, 1980
* גבולות ישראל – עבר, הווה ועתיד, יבנה, 1988
* אטלס כיס גיאוגרפי-מדיני (עם ד"ר אמנון קרטין)
* Atlas of the Commonwealth of Atlas of the Middle East, Macmillan, 1988 Independent
* States (ex Soviet Union), Simon and Schuster, 1995

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **משה ברור** |
| ויקישיתוף תמונות ומדיה בוויקישיתוף: **משה ברור** |

* רשימת המאמרים של משה ברור באתר רמב"י
* דוד תדהר (עורך), "משה ברוור", באנציקלופדיה לחלוצי הישוב ובוניו, כרך טו (1966), עמ' 2191
* פרופ' משה ברור, באתר פרס ישראל
* אריה דיין, האיש מאחורי האטלס, באתר הארץ, 28 במרץ 2002
* אלי אלון, "מר גיאוגרפיה" משה ברור בן 100, באתר News1 מחלקה ראשונה, 19 בנובמבר 2019
* אתר למנויים בלבד נטע אחיטוב, הביוגרפיה של הגיאוגרפיה: פרופ' משה ברור חוגג 100 ומגלה את סודות האטלס, באתר הארץ, 20 בנובמבר 2019
* פרופ' משה ברוור מתארח בתוכנית הרדיו קטע קול שלושה שיודעים, באתר כאן – תאגיד השידור הישראלי
* מאיה פולק, ‏משה ברור הלך לעולמו: חזרה לראיון עבר עם יוצר האטלס העברי, בעיתון מקור ראשון, 28 בדצמבר 2020
* אתר למנויים בלבד עופר אדרת, הגיאוגרף משה בְּרָוֶר, מחבר האטלסים המיתולוגיים, מת בגיל 101, באתר הארץ, 28 בדצמבר 2020
* משה ברוֶר הלך לעולמו, באתר האקדמיה ללשון העברית, 29 בדצמבר 2020
* סרטונים גבריאל בירנבאום, שיחה עם משה ברוור, ערוץ האקדמיה ללשון העברית, אוקטובר 2015
* משה ברור (1919-2020), דף שער בספרייה הלאומית

הערות שוליים
------------

1. ↑  מקבלי פרס ישראל בשנת תשס"ב, באתר משרד החינוך
2. ↑  אלי אלון, "מר גאוגרפיה" משה ברור בן 100, באתר News1 מחלקה ראשונה, 19 בנובמבר 2019
3. ↑  גבריאל בירנבאום, *ריאיון עם פרופ' משה ברור*, נבדק ב-2022-11-06 (תזמון 29:00), ערוץ האקדמיה ללשון, 20 באוקטובר 2015.
4. ↑  ניר חסון, לשכת רה"מ: הצעת כץ למחוק שמות יישובים בלועזית - לא ריאלית, באתר הארץ, 5 ביולי 2011
5. ↑  איתי בלומנטל, "אבי האטלס" פרופ' משה ברור הלך לעולמו בגיל 101, באתר ynet, 28 בדצמבר 2020
6. ↑  הגיאוגרף משה ברור, עורך האטלסים, הלך לעולמו בגיל 101, באתר מעריב אונליין, 28 בדצמבר 2020
7. ↑  אתר למנויים בלבד משה גלעד, לא קוראים את המפה: האם השמועות על מותו של האטלס היו מוגזמות?, באתר הארץ, 1 באוקטובר 2017
8. ↑  אטלס המזרח התיכון: פיסי, כלכלי ומדיני עם סקירה גיאוגרפית / ערוך בידי משה ברור ויהודה קרמון, באתר הספריה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301563405171
* BIBSYS: 90834246
* BNE: XX1022625
* BnF: cb12168243m (data)
* CiNii: DA03308170
* GND: 170736628
* ISNI: 0000 0000 8176 140X
* LCCN: n82067347
* NTA: 070043051
* RERO: 02-A003039760
* SUDOC: 030220467
* VIAF: 110345041
* WorldCat: lccn-n82067347

 |